**การจัดการเพื่อการท่องเที่ยวเชิงนิเวศอย่างยั่งยืนในตำบลกื้ดช้าง**

**อำเภอแม่แตง จังหวัดเชียงใหม่**

**Management for Ecotourism Sustainable in Kuet Chang Sub-district,**

**Mae Taeng District, Chiang Mai Province**

 *อรรณพ สุทธิจิระพันธ์[[1]](#footnote-1)\**

*Annop Suttjiraphan*

*Ann\_sutti88@gmail.com*

**บทคัดย่อ**

บทความวิจัยนี้ มีวัตถุประสงค์ 1) เพื่อศึกษาบริบททางด้านกายภาพ สังคมและสิ่งแวดล้อมการท่องเที่ยวเชิงนิเวศในตำบลกื้ดช้าง 2) เพื่อศึกษาปัญหาและอุปสรรคที่เกี่ยวข้องกับการจัดการเพื่อการท่องเที่ยวในชุมชน 3) เพื่อเสนอแนวทางที่เหมาะสมในการจัดการเพื่อการท่องเที่ยวเชิงนิเวศอย่างยั่งยืนและการอนุรักษ์สิ่งแวดล้อม โดยมีกลุ่มเป้าหมาย 2 กลุ่มคือ กลุ่มที่ 1 จากการสัมภาษณ์เจ้าหน้าที่ภาครัฐ ภาคเอกชนและประชาชนในท้องถิ่น จำนวน 20 คน กลุ่มที่ 2 จากการตอบแบบสอบถามของนักท่องเที่ยวชาวไทยและนักท่องเที่ยวชาวต่างชาติ โดยวิธีการสุ่มแบบบังเอิญ จำนวน 100 คน และประชาชนในพื้นที่ตำบลกื้ดช้าง โดยการสุ่มอย่างง่าย จำนวน 100 คน วิเคราะห์ข้อมูลด้วยวิธีเชิงพรรณนา ผลการวิจับพบว่า ตำบลกื้ดช้าง เป็นพื้นที่ที่มีความเหมาะสมต่อการจัดกิจกรมการท่องเที่ยวเชิงนิเวศ มีสภาพทรัพยากรสมบูรณ์ปกคลุมไปด้วยป่าดิบเขา ป่าเต็งรังที่มีไม้ดิบเขาผสมอยู่ มีแหล่งน้ำที่สำคัญคือ แม่น้ำแตง เกิดปัญหาด้านสิ่งแวดล้อมมากที่สุด จำนวนขยะที่เพิ่มมากขึ้น การใช้น้ำ ระบบนิเวศทางธรรมชาติ ประชาชนส่วนใหญ่ยังไม่ให้ความสำคัญในกิจกรรมการท่องเที่ยวเชิงนิเวศที่เกิดขึ้นในพื้นที่ และการอนุรักษ์ทรัพยากรธรรมชาติในชุมชน ทำให้การท่องเที่ยวเชิงนิเวศในชุมชนไม่เกิดความยั่งยืน แนวทางที่เหมาะสม โดยจัดไว้ 3 ด้าน ดังนี้ 1) สนับสนุนให้ประชาชนในท้องถิ่นได้เข้ามามีส่วนร่วมในกิจกรรมต่างๆ 2) เปิดโอกาสให้ประชาชนและเจ้าที่ภาครัฐเสนอ นโยบาย 3) ในด้านผลประโยชน์ของชุมชนควรมีการเปิดให้ผู้ประกอบการเอกชนและประชาชนในพื้นที่เข้าร่วมประชุมเพื่อแสดงความคิดเห็นต่อการจัดการการท่องเที่ยว

**คำสำคัญ** การจัดการ, การท่องเที่ยวเชิงนิเวศอย่างยั่งยืน

**ABSTRACT**

 The objectives of this research are as follows: 1) To study the condition of the ecotourism in Tambon Kue Chang. 2) To study the problems and obstacles related to tourism management in the community. 3) To propose a suitable approach to managing the eco-tourism and environmental sustainability. The participant of the interviews 1. Former forester of Amphoe Mae Taeng: 1 person 2. Administration of Tambon Kue Chang: 1 person 3. Village leaders of the community: 8 person 4. Tour operators: 5 person 5. Resort and Homestay operators: 5 person The Participant of the questionnaires 1.Tourist visiting Tambon Kue Chang: 100 2. Locals in the Tambon Kue Chang area: 100 All the data were analyzed with descriptive statistics in percentages through standard frequency and standard deviation. The results of the research indicate that the conditions of ecotourism in Tambon Kue Chang, Amphoe Mae Taeng, Chiang Mai, is very rich in natural resources. The land is covered with rainforest and the Mea Taeng River The problems that have occurred in managing ecotourism, which has cause the most environmental impact. The increasing amount trash in the area. The Natural ecosystem The conflict of ideas between the community, private companies and public sector. The local residents and visitors are still lacking the knowledge and understanding of environmental management. The appropriate approach to managing ecotourism and environmental sustainability. 1.The management and the development of the appropriate form of tourism to the community should be the Standard Environmental Management system ISO 14001. The environmental management of the tourist area needs to be on an international standard. People of the local community should be given an opportunity to participate in learning how to use the tour activity equipment for the safety of the tourist and themselves. 2. The management of the Environment and Natural Resources. The public and the government policies should be given a chance to propose clearly the rules and regulations, regarding the control of the tourist from destroying the local natural resource. 3. The interests of the community should be open to private entrepreneurs, so they can express their opinion. To show their ideas and participate on the planning and manage the tourist within the district natural resource to make into products. Learning and management is the heart and key to improve the development of future sustainable.

 **Keywords** : Management, Ecotourism, Sustainable

**บทนำ**

ตำบลกื้ดช้าง อำเภอแม่แตง จังหวัดเชียงใหม่ เป็นสถานที่ท่องเที่ยวที่ได้รับความนิยมจากนักท่องเที่ยว เนื่องจากยังมีสภาพแวดล้อมและทรัพยากรธรรมชาติยังไม่ถูกทำลายจากการท่องเที่ยว แต่เป็นการทำลายโดยการรู้เท่าไม่ถึงการณ์ของประชาชนในพื้นที่ สาเหตุที่ผู้วิจัยสนใจจะศึกษาพื้นที่ตำบลกื้ดช้างเพราะยังเป็นสถานที่ท่องเที่ยวที่ยังมีทรัพยากรธรรมชาติค่อนข้างสมบูรณ์ จึงควรมีการวางแผนการจัดการท่องเที่ยวเชิงนิเวศ ก่อนที่ทรัพยากรธรรมชาติจะถูกทำลายจากกิจกรรมทางการท่องเที่ยวที่อาจทำให้เกิดผลกระทบต่อระบบนิเวศทางธรรมชาติอันอุดมสมบูรณ์ เพื่อการพัฒนาการท่องเที่ยวเป็นไปอย่างเหมาะสมกับการอนุรักษ์สิ่งแวดล้อมอย่างยั่งยืนในตำบลกื้ดช้าง อำเภอแม่แตง จังหวัดเชียงใหม่ ผู้วิจัยต้องการศึกษาว่าแนวทางการจัดการเพื่อการท่องเที่ยวเชิงนิเวศที่เหมาะสมกับการอนุรักษ์สิ่งแวดล้อมเป็นอย่างไร มีองค์ประกอบอะไรบ้าง มีตัวชี้วัดความเหมาะสมอย่างไร ถ้าหากจะนำรูปแบบดังกล่าวมาประยุกต์ใช้ในการจัดการท่องเที่ยวเชิงนิเวศในบริบทของตำบลกื้ดช้าง อำเภอแม่แตง จังหวัดเชียงใหม่ จะได้หรือไม่ และควรมีการปรับปรุงอย่างไรจึงจะนำมาซึ่งการอนุรักษ์สิ่งแวดล้อมอย่างยั่งยืน

**วัตถุประสงค์ของการวิจัย**

1. เพื่อศึกษาบริบททางด้านกายภาพ สังคมและสิ่งแวดล้อมการท่องเที่ยวเชิงนิเวศในตำบลกื้ดช้าง อำเภอแม่แตง จังหวัดเชียงใหม่

2. เพื่อศึกษาปัญหาและอุปสรรคที่เกี่ยวข้องกับการจัดการเพื่อการท่องเที่ยวเชิงนิเวศในชุมชนตำบลกื้ดช้าง อำเภอแม่แตง จังหวัดเชียงใหม่

3. เพื่อเสนอแนวทางที่เหมาะสมในการจัดการเพื่อการท่องเที่ยวเชิงนิเวศอย่างยั่งยืนและการอนุรักษ์สิ่งแวดล้อมในตำบลกื้ดช้าง อำเภอแม่แตง จังหวัดเชียงใหม่

**วิธีดำเนินการวิจัย**

1. ประชากรที่ใช้ในการศึกษา กลุ่มเป้าหมายมีอยู่ 3 กลุ่มคือ

 1.1 กลุ่มที่ 1 โดยการสัมภาษณ์ อดีตป่าไม้ อำเภอแม่แตง จำนวน 1 คน องค์การบริหารส่วนตำบลกื้ดช้าง จำนวน 1 คน ผู้นำชุมชน คือ ผู้นำแต่ละหมู่บ้านจำนวน 8 คน ผู้ประกอบธุรกิจนำเที่ยว 5 ราย และผู้ประกอบการรีสอร์ท โฮมสเตย์ จำนวน 5 ราย

 1.2 กลุ่มที่ 2 จากการตอบแบบสอบถามของนักท่องเที่ยวชาวไทยและนักท่องเที่ยวชาวต่างชาติ โดยวิธีการสุ่มแบบบังเอิญ จำนวน 100 คน และประชาชนในพื้นที่ตำบลกื้ดช้าง โดยการสุ่มอย่างง่าย จำนวน 100 คน

2. เครื่องมือที่ใช้ในการศึกษา

 2.1 ประเด็นสังเกต ใช้เทคนิคการสังเกตแบบไม่มีส่วนร่วม โดยการสังเกตในเรื่องต่างๆ หรือการใช้กล้องถ่ายรูปในประเด็นของสภาพแวดล้อมของชุมชน พื้นที่ สถานที่ล่องแก่ง เส้นทางเดินป่า

 2.2 การสนทนากลุ่ม โดยให้สมาชิกในกลุ่มได้แสดงความคิดเห็นและทัศนะอย่างเปิดเผยและจริงใจในขณะที่สนทนา

2.3ประเด็นการศึกษาเอกสาร ได้แก่ เอกสารทางราชการ เอกสารสภาพขององค์การบริหารส่วนตำบล เอกสารการท่องเที่ยวแห่งประเทศไทย

 2.4 แบบสอบถามมี 2 ชุด จำแนกได้ดังนี้

2.4.1 แบบสอบถาม ชุดที่ 1 ฉบับที่ 1 แบบสอบถามภาษาไทยสำหรับนักท่องเที่ยวชาวไทย และฉบับที่ 2 แบบสอบถามภาษาอังกฤษสำหรับนักท่องเที่ยวชาวต่างชาติ

2.4.2 แบบสอบถาม ชุดที่ 2 สำหรับประชาชนในท้องถิ่น

**สรุปผลการวิจัย**

1. บริบททางด้านกายภาพ สังคมและสิ่งแวดล้อมของตำบลกื้ดช้าง อำเภอแม่แตง จังหวัดเชียงใหม่ เป็นพื้นที่ที่มีความเหมาะสมต่อการจัดกิจกรมการท่องเที่ยวเชิงนิเวศ มีสภาพทรัพยากรสมบูรณ์ ถูกปกคลุมไปด้วยป่าดิบเขา ป่าเต็งรังที่มีไม้ดิบเขาผสมอยู่ และแหล่งน้ำที่สำคัญคือ แม่น้ำแตงไหลผ่านให้ความชุมชื้นแก่ชุมชนตลอดปี สิ่งที่ดึงดูดใจที่สำคัญ คือ มีแหล่งทรัพยากร ธรรมชาติ ป่าไม้ ที่สวยงาม น้ำใสสะอาด อาชีพหลักของชุมชนคือการทำเกษตร ทำสวน ทำไร่ ซึ่งภาครัฐได้มุ่งเน้นให้ชาวบ้านเกิดการมีส่วนร่วมในการอนุรักษ์ทรัพยากรธรรมชาติโดยให้ชาวบ้านได้มีส่วนร่วมในการปลูกป่าและอนุรักษ์ฟื้นฟูป่าในชุมชน ด้านการจัดการธุรกิจการท่องเที่ยวของตำบลกื้ดช้างจะแบ่งเป็น 2 ส่วน ส่วนที่ 1 การจัดการโดยภาคเอกชน ส่วนที่ 2 การจัดการโดยภาคประชาชน โดยการมีส่วนร่วมของคนในชุมชน

2. ปัญหาและอุปสรรคที่เกี่ยวข้องกับการจัดการเพื่อการท่องเที่ยวเชิงนิเวศก่อให้เกิดปัญหาด้านสิ่งแวดล้อมมากที่สุด จำนวนขยะที่เพิ่มมากขึ้น การใช้น้ำ ระบบนิเวศทางธรรมชาติ การที่มีความขัดแย้งทางความคิดระหว่างชุมชนกับผู้ประกอบการที่เป็นบริษัทเอกชนและภาครัฐ เสียความเป็นส่วนตัวในการที่จะต้องรองรับนักท่องเที่ยวและที่สำคัญอาจถึงขั้นสูญเสียเอกลักษณ์ของชุมชนท้องถิ่น ประชาชนและนักท่องเที่ยวยังขาดความรู้ความเข้าใจในการจัดการสิ่งแวดล้อม และประชาชนส่วนใหญ่ยังไม่ให้ความสำคัญในกิจกรรมการท่องเที่ยวเชิงนิเวศที่เกิดขึ้นในพื้นที่ และการอนุรักษ์ทรัพยากร ธรรมชาติในชุมชน ยังไม่เข้าใจว่าการท่องเที่ยวจะสามารถสร้างรายได้ให้แก่ตนเองมากกว่าอาชีพเกษตรกรรมที่ทำอยู่ในปัจจุบัน ซึ่งมีเพียงกลุ่มคนหรือสมาชิกไม่กี่ครอบครัวเท่านั้นที่เข้าร่วมเป็นสมาชิกกลุ่มหรือชมรมการท่องเที่ยวของชุมชนตลอดจนความไม่เข้าใจ ผลกระทบทางลบในอนาคตหากในพื้นที่ไม่ได้รับการดูแลเอาใจใส่สิ่งที่อาจเกิดขึ้นทั้งในเรื่อง สิ่งแวดล้อม สังคม ทำให้การท่องเที่ยวเชิงนิเวศในชุมชนไม่เกิดความยั่งยืน

3. แนวทางที่เหมาะสมในการจัดการเพื่อการท่องเที่ยวเชิงนิเวศอย่างยั่งยืนและการอนุรักษ์สิ่งแวดล้อม โดยจัดไว้ 3 ด้าน ดังนี้ 1) สนับสนุนให้ประชาชนในท้องถิ่นได้เข้ามามีส่วนร่วมในกิจกรรมต่างๆ 2) การรักษาทรัพยากรธรรมชาติและสิ่งแวดล้อม ควรเปิดโอกาสให้ประชาชนและเจ้าหน้าที่ภาครัฐเสนอ นโยบาย กฎระเบียบหรือข้อบังคับที่ชัดเจน 3) ในด้านผลประโยชน์ของชุมชนควรมีการเปิดให้ผู้ประกอบการเอกชน และประชาชนในพื้นที่เข้าร่วมประชุม เพื่อแสดงความคิดเห็นต่อการจัดการการท่องเที่ยวเปิดโอกาสให้มีส่วนร่วมในการวางแผนและนโยบายในการจัดการท่องเที่ยวภายในตำบล ชี้แจงให้เห็นถึงปัญหาและอุปสรรค การนำทรัพยากรท้องถิ่นมาแปรรูปผลิตภัณฑ์ การเรียนรู้และการจัดการคือหัวใจและเงื่อนไขสำคัญที่ก่อให้เกิดการพัฒนาอย่างยั่งยืน

**อภิปรายผลการวิจัย**

1. บริบททางด้านกายภาพ สังคมและสิ่งแวด ล้อมของตำบลกื้ดช้าง อำเภอแม่แตง จังหวัดเชียงใหม่ เป็นพื้นที่ที่เหมาะสมต่อการจัดกิจกรรมการท่องเที่ยวเชิงนิเวศ ที่มีสภาพทรัพยากรสมบูรณ์ ถูกปกคลุมไปด้วยป่าดิบเขา ป่าเต็งรังที่มีไม้ดิบเขาผสมอยู่ และแหล่งน้ำที่สำคัญคือ แม่น้ำแตงไหลผ่านให้ความชุมชื้นแก่ชุมชนตลอดปี สิ่งที่ดึงดูดใจที่สำคัญ คือ มีแหล่งทรัพยากรธรรมชาติ ป่าไม้ ที่สวยงาม ซึ่งภาครัฐได้มุ่งเน้นให้ชาวบ้านเกิดการมีส่วนร่วมในการอนุรักษ์ทรัพยากรธรรมชาติโดยให้ชาวบ้านได้มีส่วนร่วมในกันปลูกป่าและอนุรักษ์ฟื้นฟูป่าในชุมชนซึ่งเป็นการร่วมมือกันระหว่างภาครัฐกับประชาชนในการอนุรักษ์เพื่อให้ทรัพยากรในพื้นที่สมบูรณ์และการท่องเที่ยวเชิงนิเวศเติบโต ซึ่งสอดคล้องกับงานวิจัยของ สุวิมล มงคลสิริรักษ์ (2554) ทำการศึกษาเรื่องการมีส่วนร่วมในการจัดการสิ่งแวดล้อมเพื่อการท่องเที่ยวเชิงนิเวศ ได้แก่ การมีส่วนร่วมด้านการจัดการการท่องเที่ยวที่ตั้งอยู่บนพื้นฐานของธรรมชาติและวัฒนธรรมของชุมชน การมีส่วนร่วมด้านกิจกรรมการท่องเที่ยวเพื่อเอื้อประโยชน์ต่อการท่องเที่ยวเชิงนิเวศและปกป้องรักษาสิ่งแวดล้อม การมีส่วนร่วมด้านการจัดการทรัพยากรธรรมชาติและสิ่งแวดล้อมในชุมชน เป็นการดำเนินการเพื่อรวมสร้างจิตสำนึกให้เห็นคุณค่าของทรัพยากรในชุมชนต่อสภาพเศรษฐกิจ ความเป็นอยู่ทางสังคมของคนในชุมชนและทรัพยากรธรรมชาติที่ส่งให้เกิดกิจกรรมการพัฒนาชุมชน

2. ปัญหาและอุปสรรคที่เกิดจากการท่องเที่ยว เชิงนิเวศในตำบลกื้ดช้าง พบว่า การที่มีจำนวนนักท่องเที่ยวเข้ามามากมักก่อให้เกิดปัญหาด้านสิ่งแวดล้อมในพื้นที่ อาทิเช่น จำนวนขยะที่เพิ่มมากขึ้น ระบบนิเวศทางธรรมชาติเสียหาย เสียความเป็นส่วนตัวในการที่จะต้องรองรับนักท่องเที่ยวและที่สำคัญอาจถึงขั้นสูญเสียเอกลักษณ์ของชุมชนท้องถิ่น หากมีการตอบสนองความต้องการของนักท่องเที่ยวมากเกินไปและขีดความสามารถของสิ่งแวดล้อมที่จะรองรับ ซึ่งมีอยู่อย่างจำกัดเพราะสิ่งแวดล้อมต้องได้รับการพักฟื้น ฟื้นฟูสภาพ สอดคล้องกับแนวคิดของ มนัส สุวรรณ (2541, น. 56) ได้อธิบายเกี่ยวกับแนวคิดความสามารถที่จะรองรับของพื้นที่ ว่าธรรมชาติของแต่ละพื้นที่มีขีดจำกัดความสามารถที่จะรองรับได้อยู่ระดับหนึ่ง ความสามารถในการรองรับนี้จะแตกต่างกันออกไป ตามด้านกายภาพและชีวภาพของพื้นที่และกิจกรรมของมนุษย์ที่กระทำในพื้นที่นั้นๆ ซึ่งหากมีการใช้ประโยชน์จากพื้นที่ที่เกินขีดจำกัดนี้แล้วจะทำให้สภาพและความสมดุลของพื้นที่สูญเสียไปจนเกิดปัญหาตามมา

3. แนวทางที่เหมาะสม ควรเป็นการจัดการตามแนวทางการท่องเที่ยวแบบยั่งยืน ซึ่งเป็นการท่องเที่ยวที่คำนึงถึงการสร้างจิตสำนึกให้ชาวบ้านและนักท่องเที่ยวมีส่วนร่วม ในการอนุรักษ์สภาพธรรมชาติของแหล่งท่องเที่ยวควบคู่ไปกับการใช้ทรัพยากรอย่างชาญฉลาดให้เกิดประโยชน์สูงสุดและยาวนานที่สุด ซึ่งสอดคล้องกับการท่องเที่ยวแห่งประเทศไทย (2540, น. 19) เกี่ยวกับแนวคิดนโยบายการพัฒนาการท่องเที่ยวของรัฐบาล ดังนี้ 1) ส่งเสริมการอนุรักษ์ ฟื้นฟูศิลปวัฒนธรรมและทรัพยากรการท่องเที่ยวควบคู่กับสิ่งแวดล้อม โดยคำนึงถึงคุณภาพของการพัฒนาการท่องเที่ยวแบบยั่งยืน 2) ส่งเสริมความร่วมมือระหว่างภาครัฐและเอกชน รวมทั้งประชาชนในท้องถิ่นให้เข้ามามีบทบาทในการร่วมกันแก้ไขหรือปกป้องปัญหาทางการท่องเที่ยว 3) ส่งเสริมการพัฒนาบุคลากรในชาติให้เป็นนักท่องเที่ยวที่ดี 4) ส่งเสริมการผลิตบุคลากรในอุตสาหกรรมการท่องเที่ยวให้มีปริมาณที่สอดคล้องกับความต้องการ 5) กำกับดูแลให้นักท่องเที่ยวและผู้ประกอบการธุรกิจในอุตสาหกรรมการท่องเที่ยวได้รับความคุ้มครองตาม พ.ร.บ ธุรกิจนำเที่ยวและมัคคุเทศก์ พ.ศ. 2535 6) ส่งเสริมให้การท่องเที่ยวมีบทบาทสำคัญในการช่วยพัฒนาคุณภาพชีวิตของประชาชน 7) ส่งเสริมเชิญชวนให้นักท่องเที่ยวชาวต่างประเทศที่มีคุณภาพเดินทางเข้ามาท่องเที่ยวภายในประเทศเพิ่มมากขึ้น

**ข้อเสนอแนะ**

1. ข้อเสนอแนะเชิงนโยบาย

 1) ทุกส่วนงาน ทุกภาคส่วน ควรมุ่งส่งเสริมให้ชุมชนท้องถิ่น ที่มีส่วนได้ส่วนเสียโดยตรงจากการท่องเที่ยวได้เป็นผู้กำหนดทิศทางวางแผนและจัดการการท่องเที่ยวด้วยตัวพวกเขาเอง

 2) หน่วยงานที่เกี่ยวข้องควรให้ความรู้ด้านการจัดการหรือพัฒนาการท่องเที่ยวควรมุ่งให้ความรู้ความเข้าใจเกี่ยวกับการจัดการการท่องเที่ยวอย่างยั่งยืนสำหรับผู้ที่มีส่วนได้ส่วนเสียทุกภาคส่วน

 3) ประชาชนและผู้ประกอบการเอกชนภายในชุมชนต้องเข้าใจถึงบทบาทของการจัดการการท่องเที่ยว ไม่ใช่มุ่งหารายได้ที่เป็นตัวเงินอย่างเดียวแต่ต้องมองถึงความยั่งยืนของชุมชนและสิ่งแวดล้อมเป็นหลัก การแบ่งสรรผลประโยชน์จะต้องเป็นธรรมและไม่ผูกขาดจากผู้ใดผู้หนึ่งหรือกลุ่มบุคคลใดบุคคลหนึ่งเท่านั้น นอกจากนี้ชุมชนต้องคิดและลงมือทำร่วมกัน

2. ข้อเสนอแนะเพื่อการวิจัย

 1) ควรมีการศึกษาข้อมูลทางประวัติศาสตร์ที่เก่าแก่ของตำบลกื้ดช้าง เพื่อเป็นความรู้ให้กับชุมชนและนักท่องเที่ยวได้รับประโยชน์ทางด้านประวัติศาสตร์

 2) ควรมีการศึกษากระบวนการเรียนรู้และบทบาทการมีส่วนร่วมของกลุ่มเยาวชนในการจัดการทรัพยากรธรรมชาติ สิ่งแวดล้อม และการท่องเที่ยวในพื้นที่ชุมชนกื้ดช้าง

 3) ควรศึกษาวิจัยเชิงปฏิบัติต่อเนื่องระยะยาว เพื่อหารูปแบบและแนวทางการจัดการการท่องเที่ยวที่เหมาะสม เพื่อเป็นมาตรฐานการดำเนินงานด้านการท่องเที่ยวร่วมกันของหน่วยงานภาครัฐและชุมชน

 4) ควรสนับสนุนให้เกิดการศึกษาผลกระทบที่เกิดขึ้นจากการท่องเที่ยวในชุมชนกื้ดช้างเพื่อนำมาเป็นบทเรียนในการวางแผนการจัดการการท่องเที่ยวในอนาคต

 5) ควรมีการศึกษาด้านการตลาดของการท่องเที่ยวเชิงนิเวศ เพื่อเป็นแนวทางในการส่งเสริมให้ประชาชนในท้องถิ่นดำเนินกิจกรรมการท่องเที่ยวเชิงนิเวศในชุมชนให้สอดคล้องกับความต้องการของตลาดด้วย

**แหล่งอ้างอิง**

การท่องเที่ยวแห่งประเทศไทย. (2540). *รายงานผลการดำเนินการเพื่อกำหนดนโยบายการท่องเที่ยวเชิงนิเวศ.* กรุงเทพฯ: สถาบันวิจัยวิทยาศาสตร์และเทคโนโลยีแห่งประเทศไทย.

มนัส สุวรรณ. (2541). แผนปฏิบัติการเพื่อฟื้นฟูทรัพยากรการท่องเที่ยวในพื้นที่อนุรักษ์ (เชียงใหม่). เชียงใหม่: บัณฑิตวิทยาลัย มหาวิทยาลัยเชียงใหม่.

[สุวิมล มงคลสิริรักษ์](http://dric.nrct.go.th/login.php?page=search&topic=author&search_input=%E0%B8%AA%E0%B8%B8%E0%B8%A7%E0%B8%B4%E0%B8%A1%E0%B8%A5%20%E0%B8%A1%E0%B8%87%E0%B8%84%E0%B8%A5%E0%B8%AA%E0%B8%B4%E0%B8%A3%E0%B8%B4%E0%B8%A3%E0%B8%B1%E0%B8%81%E0%B8%A9%E0%B9%8C). (2554). *การมีส่วนร่วมในการจัดการสิ่งแวดล้อมเพื่อการท่องเที่ยวเชิงนิเวศ กรณีศึกษาชุมชนบ้านปงถ้ำ ตำบลวังทอง อำเภอวังเหนือ จังหวัดลำปาง*. (บัณฑิตวิทยาลัย, มหาวิทยาลัยเชียงใหม่).

1. \*นักศึกษาศิลปศาสตรมหาบัณฑิต สาขาวิชาการจัดการมนุษย์กับสิ่งแวดล้อม มหาวิทยาลัยเชียงใหม่ [↑](#footnote-ref-1)